དོན་དམ་སེམས་བསྐྱེད་དང་། རྗེས་ཐོབ་ཏུ་
ཀུན་རྫོབ་སེམས་བསྐྱེད་ཀྱི་སྒོ་ནས་ལུས་ཀྱི་མཆོད་སྦྱིན་བྱ་བ་གཉིས་ནི་གཅོད་ཀྱི་ཉམས་ལེན་དངོས་གཞི་ཡིན་
ལ། མཇུག་ཏུ་དགེ་རྩ་རྣམས་རང་དོན་གྱི་འཁྲི་བས་མ་གོས་པར་གཞན་དོན་དུ་བསམ་པ་ཐག་པ་ནས་བསྔོ་ཞིང་།
འཁོར་གསུམ་དམིགས་མེད་ཀྱི་ལྟ་བས་རྒྱས་བཏབ། ཐུན་མཚམས་ཀྱི་སྤྱོད་ལམ་ཀུན་ཏུ་ཡང་རྐྱེན་བཟང་ངན་གྱི་
སྣང་བ་གང་ཤར་ལ་རོ་སྙོམས་ཐོག་རྫིས་བྱས་ཏེ་ལམ་གྱི་གྲོགས་སུ་འཁྱེར་ཅི་ནུས་སུ་བྱ་བ་སོགས་ཞིབ་པར་ཁྲིད་
ཡིག་རྣམས་དང་བླ་མ་དམ་པའི་ཞལ་ལས་འབྱུང་བ་བཞིན་རྒྱུན་བསྲིངས་ཏེ་ཉམས་སུ་བླངས་པས། ཕྱི་ནང་གསང་
གསུམ་གྱི་ལྷོང་ཚད་ཆོད་ཚད་སོགས་རིམ་བཞིན་འབྱུང་ཞིང་ཚོགས་གཉིས་བདེ་བླག་ཏུ་རྫོགས་པར་འགྱུར་རོ། །
ཞེས་གཅོད་ཀྱི་དམིགས་རིམ་ཐོ་ཙམ་དུ་བཀོད་པ་འདི་ནི། དགེ་སློང་དཔལ་ལྡན་བཟོད་པས་ནན་ཆེར་བསྐུལ་བ་
417

གནས་བཅུའི་ཕྱག་མཆོད་དང་གཅོད་ཀྱི་སྐོར་སོགས།
བཞིན། ༧ རོང་ཆེན་སྤྲུལ་མིང་བ་བློ་བཟང་འཕྲིན་ལས་ཀྱིས་སྦྱར་བ་ཛ་ཡནྟུ།
༄༅། ། བླ་མ་རྣམས་ལ་ཕྱག་འཚལ་ལོ། ། གཅོད་ཡུལ་ཉམས་སུ་ལེན་འདོད་པས། །
མི་ཕྱེད་དད་གུས་རྩེ་གཅིག་པས། ། བླ་མའི་རྣལ་འབྱོར་གཙོ་བོར་བསྒོམ། ། གཉེན་བཤེས་
ནོར་རྫས་གནས་ཡུལ་ལ། ། མ་ཆགས་ཕྱོགས་མེད་གཉན་ས་འགྲིམས། ། འགྲོ་ཀུན་ཕ་མར་
ཤེས་པའི་བློས། ། བྱམས་བརྩེ་གཏོང་ལེན་སེམས་མཆོག་བསྐྱེད། ། འཁོར་འདས་མཉམ་
ཉིད་ལྟ་བ་ཡིས། ། གང་སྣང་སྒྱུ་མ་ལྟ་བུར་བལྟ། ། གཅེས་པའི་སྒྱུ་ལུས་མཆོད་སྦྱིན་གྱིས། །
མར་གྱུར་ལྷ་འདྲེ་ཚིམ་པར་བྱ། ། སྐྱིད་སྡུག་བཟང་ངན་སྣང་བ་ཀུན། ། ལམ་གྱི་གྲོགས་སུ་
རོ་སྙོམས་བྱ། ། དེ་ལྟའི་ཐབས་ཤེས་ཟུང་འབྲེལ་སྤྱོད། ། སྲས་བཅས་རྒྱལ་བའི་གཞུང་ལམ་
ཡིན། ། གཅེས་འཛིན་བདག་ལྟའི་འཆིང་བ་ཀུན། ། ཅིག་ཆར་གཅོད་པའི་མཚོན་ཆ་ཡིན། །
གཞན་དུ་ཚུལ་འཆོས་གྲུབ་རྫུ་སོགས། ། གཅོད་ཀྱིས་སླར་ཡང་བཅིང་བའང་མཐོང་། ། དེ་
ཕྱིར་སྤང་བླང་འཛོལ་མེད་པའི། ། ཉམས་ལེན་གནད་དུ་ཁེལ་བ་ཡིས། ། རང་སྣང་དབང་
དུ་འདུས་བྱས་ནས། ། གཞན་དོན་ཕྱོགས་མེད་བསྒྲུབ་པར་འཚལ། ། དེ་སྐད་སྨྲས་པའི་དགེ་
བ་ཡང་། ། འགྲོ་ཀུན་སྲིད་ལས་སྒྲོལ་ཕྱིར་བསྔོ། ། ཞེས་པ་འདི་ནི། གཙང་བ་ཡོད་སྤྲུལ་སྐུ་རིན་པོ་ཆེའི་
ཉམས་བཞེས་གསལ་འདེབས་སུ། ༧ བཙུན་གཟུགས་བློ་བཟང་འཕྲིན་ལས་ཀྱིས་བྲིས།
༄༅། ། དྲིན་ཅན་རྩ་བརྒྱུད་འདྲེན་གསུམ་བླ་མ་དང་། ། ཟབ་དོན་སྙན་བརྒྱུད་ཕྱག་
རྫོགས་དབུ་གསུམ་གྱི། ། གྲུབ་ཐོབ་གཅོད་ཡུལ་བརྒྱུད་པའི་ཚོགས་རྣམས་ལ། ། རྩེ་གཅིག་
མོས་གུས་དྲག་པོས་གསོལ་བ་འདེབས། ། བླ་མའི་བྱིན་རླབས་སྙིང་གི་བཅུད་དུ་ཐོབ། །
འཆི་བ་དྲན་པས་ཚེ་འདིར་ཞེན་པ་ལོག ། ཆོས་བརྒྱད་རོ་སྙོམས་ཕུང་བོ་གཟན་དུ་བསྒྱུར། །
གཅེས་འཛིན་ཁོང་སྐྲན་ཐོན་པར་བྱིན་གྱིས་རློབས། ། གནོད་བྱེད་གཙོར་གྱུར་འགྲོ་ལ་
བྱམས་བརྩེའི་བློས། ། བདེ་དགེ་མ་ལུས་འགྲོ་ལ་གཏོང་བ་དང་། ། འགྲོ་བའི་སྡིག་སྡུག་རང་
1
418

༧ སྐྱབས་རྗེ་བློ་བཟང་འཕྲིན་ལས་ཀྱི་གསུང་འབུམ། ༼ཉ༽
ལ་ལེན་པ་ཡི། ། རིན་ཆེན་སེམས་མཆོག་འབྱོངས་བར་བྱིན་གྱིས་རློབས། ། སྣང་སྲིད་ཆོས་
ཀུན་སེམས་ཀྱི་ཆོ་འཕྲུལ་དང་། ། སེམས་ཀྱང་གདོད་ནས་སྐྱེ་འགགས་གནས་གསུམ་དུ། །
མཉམ་ཉིད་ཁྱབ་བདལ་དོན་གྱི་ཤེར་ཕྱིན་མའི། ། ཞལ་བཟང་རྗེན་པར་མཐོང་བར་བྱིན་
གྱིས་རློབས། ། འཁོར་འདས་དབྱེར་མེད་ལྟ་བའི་ཀློང་ཡངས་སུ། ། བདེ་གསལ་མི་རྟོག་སྒོམ་
པའི་ཉམས་དང་ལྡན། ། ཤུགས་འབྱུང་གཞན་ཕན་སྤྱོད་པ་ཕྱོགས་རེས་མེད། ། རང་གཞན་
དོན་གཉིས་འགྲུབ་པར་བྱིན་གྱིས་རློབས། ། མདོ་སྔགས་ཐབས་ཤེས་ཟུང་འབྲེལ་རྟོགས་པའི་
གདངས། ། མངོན་དུ་གྱུར་ཏེ་ཕྱི་ནང་གསང་གསུམ་གྱི། ། ལྷོང་ཚད་ཆོད་ཚད་འཁྲུལ་མེད་
མངོན་བྱས་ཏེ། ། གཅོད་ཡུལ་མཐའ་རུ་ཕྱིན་པར་བྱིན་གྱིས་རློབས། ། ཞེས་པ་འདི་ནི་དགེ་སློང་
འཇམ་དཔལ་བསྟན་འཛིན་ནས་བསྐུལ་ངོར། ༧ རོང་ཆེན་སྤྲུལ་མིང་བ་བློ་བཟང་འཕྲིན་ལས་ཀྱིས་སྦྱར་བའོ། །
༄༅། ། ན་མོ་དེ་ཝ་ཌཱ་ཀི་ནཱི་ཡེ། དབྱིངས་སྤྲོས་བྲལ་ཆོས་སྐུའི་ལྷ་ལམ་ལས། ། དཔལ་
ལོངས་སྤྱོད་རྫོགས་སྐུའི་སྤྲིན་འཁྲིགས་ཏེ། ། གང་འདུལ་གྱི་སྤྲུལ་བའི་ཆར་འབེབས་པ། ། རྗེ་
དྲིན་ཅན་རྩ་བའི་བླ་མ་དང་། ། དོན་དབྱེར་མེད་ཡུམ་ཆེན་ལབ་ཀྱི་སྒྲོན། ། མ་མཁའ་འགྲོ་
སྡེ་ལྔའི་ལྷ་ཚོགས་ལ། ། ཡིད་དད་གདུང་མོས་གུས་དྲག་པོ་ཡིས། ། སྙིང་རུས་པའི་གཏིང་
ནས་གསོལ་བ་འདེབས། ། དུས་རྣམ་པ་ཀུན་ཏུ་འབྲལ་མེད་པར། ། ཐུགས་བརྩེ་བའི་སྤྱན་
གྱིས་གཟིགས་མཛོད་ལ། ། སྐུ་མཚན་དཔེའི་སྣང་བ་མིག་ལ་སྟོན། ། གསུང་གདམས་ངག་
བདུད་རྩིའི་གདའ་སྟོན་སྩོལ། ། ཐུགས་སྤྲོས་བྲལ་ཕྱག་རྒྱ་ཆེན་པོའི་དབྱིངས། ། ཡིད་རོ་
གཅིག་འདྲེས་པར་བྱིན་གྱིས་རློབས། ། རྗེ་བླ་མའི་གསང་གསུམ་མཛད་པ་ལ། ། ཡིད་མོས་
གུས་འགྱུར་བ་མེད་པའི་ངང་། ། ཡུལ་གང་ཤར་བླ་མའི་གསང་གསུམ་དུ། ། ཞལ་མཇལ་
བའི་རྣལ་འབྱོར་འགྲུབ་བྱིན་རློབས། ། ཡུལ་གནས་གཞི་ཉེ་དུར་ཞེན་སྤངས་ཏེ། ། ཕྱོགས
མེད་ཀྱི་གཉན་ས་རི་ཁྲོད་འགྲིམས། ། ཚེ་ལོངས་མེད་དྲན་པའི་དམག་དཔུང་གིས། ། དགྲ་
ཆོས་བརྒྱད་སྣང་ཤས་འགོང་པོ་བཏུལ། ། གནས་འཁོར་བ་སྡུག་བསྔལ་རང་བཞིན་དུ། ། རོ་
419

གནས་བཅུའི་ཕྱག་མཆོད་དང་གཅོད་ཀྱི་སྐོར་སོགས།
སྙོམས་པའི་ཞེན་ལོག་དྲག་པོ་ཡིས། ། ལུས་ལོངས་སྤྱོད་ཆགས་ཞེན་འཁྲི་བ་བཅད། ། མ་
འགྲོ་བའི་དོན་ཆེན་ཁུར་འཁྱེར་བའི། ། བྱམས་སྙིང་རྗེ་བྱང་སེམས་ནོར་གྱིས་ཕྱུག ། ལམ་
སྟོང་ཉིད་སྙིང་རྗེ་ཟུང་འཇུག་པའི། ། དཔལ་ཐབས་ཤེས་རྒྱལ་སྲས་སྤྱོད་པ་ཡིས། ། ཚོགས་
མྱུར་དུ་རྫོགས་པར་བྱིན་གྱིས་རློབས། ། གདོན་གནོད་བྱེད་གཙོར་གྱུར་ལྷ་འདྲེའི་ཚོགས། །
བྱམས་སྙིང་རྗེའི་ལྕགས་ཀྱུས་ཉེར་བཀུག་སྟེ། ། ལུས་ཤ་ཁྲག་བདུད་རྩིའི་མཆོད་སྦྱིན་
གྱིས། ། རྒྱུད་སྨིན་ཅིང་གྲོལ་བར྾། ། མ་འགྲོ་བའི་སྡིག་སྒྲིབ་སྡུག་བསྔལ་ཀུན། ། བུ་བདག་
གིས་ལྷག་མ་མེད་པར་བླངས། ། བདག་དགེ་ཚོགས་འབྲས་བུར་བཅས་པ་རྣམས། ། འགྲོ་
ཡོངས་ལ་གཏོང་བར་ནུས་བྱིན་རློབས། ། ཐབས་མཆོད་སྦྱིན་བསོད་ནམས་ཚོགས་ཆེན་
གྱིས། ། རྒྱུད་སྨིན་ཅིང་བློ་ཡི་སྟོབས་རྒྱས་ནས། ། ཡུམ་སྤྲོས་བྲལ་ཤེས་རབ་མཚོན་ཆེན་
གྱིས། ། བདུད་རྩད་ནས་ཆོད་པར྾། ། ཡོངས་འཁོར་འདས་ཆོས་ཀུན་སེམས་ཀྱི་འཕྲུལ། །
སེམས་དེ་ཡང་སྐྱེ་འགག་གནས་གསུམ་བྲལ། ། རྐྱེན་གློ་བུར་རྣམ་རྟོག་ཐོལ་སྐྱེས་ཀུན། །
སྤྲིན་མཁའ་ལ་ཇི་བཞིན་རང་སར་ཡལ། ། གཤིས་མ་བཅོས་ཁྱབ་བདལ་གཉུག་མའི་
ངང་། ། དགག་སྒྲུབ་དང་བྱ་རྩོལ་བྲལ་བར་བཞག ། སྨྲ་བསམ་དང་བརྗོད་པའི་ཡུལ་ལས་
འདས། ། ཡུམ་དགོངས་དོན་མངོན་སུམ་རྟོགས་བྱིན་རློབས། ། དོན་རང་བཞིན་ཅིར་ཡང་མ་
གྲུབ་ཀྱང་། ། གདངས་མ་འགག་ཅིར་ཡང་སྣང་བ་ཡི། ། གསལ་སྟོང་བ་ཟུང་འཇུག་ཕྱག་རྒྱ་
ཆེའི། ། དོན་འཁྲུལ་མེད་རྙེད་པར྾། ། མཐའ་ཀུན་བྲལ་ལྟ་བའི་མཁའ་དབྱིངས་སུ། ། སྐོམ་
བདེ་གསལ་མི་རྟོག་ཉི་མ་ཤར། ། མཆོག་གཞན་ཕན་སྤྱོད་པའི་པདྨོ་བཞད། ། དོན་རྣམས་
གཉིས་འགྲུབ་པར྾། ། ལུས་འབྱུང་འཁྲུགས་སྡུག་བསྔལ་ཆོ་འཕྲུལ་སོགས། ། རྒྱུད་ཐབས་
ཤེས་ལམ་གྱི་གྲོགས་སུ་ཤར། ། བདུད་བཞི་ཡི་འཆིང་བ་རང་སར་གྲོལ། ། རྐྱེན་ལམ་དུ་སློང་
བར྾། དུས་ཀུན་ཏུ་སྣང་བ་ཅི་ཤར་ཡང་། ། རྒྱུད་བྱང་སེམས་འཕེལ་བའི་གྲོགས་སུ་འཁྱེར། །
དོན་རོ་གཅིག་སྐྱེ་མེད་དབྱིངས་སུ་བསྐྱུར། ། ལམ་རྟོགས་པ་མཐར་ཕྱིན་དངོས་གྲུབ་སྩོལ། །
ལྷ་བླ་མའི་བྱིན་རླབས་རྒྱུད་ལ་ཞུགས། ། དཔལ་གནས་གསུམ་མཁའ་འགྲོས་གྲོགས་མཛད་
420

༧ སྐྱབས་རྗེ་བློ་བཟང་འཕྲིན་ལས་ཀྱི་གསུང་འབུམ། ༼ཉ༽
ཅིང་། ། ཆོས་བདུད་ཀྱི་གཅོད་ཡུལ་ཟབ་མོའི་བསྟན། ། ཕྱོགས་ཀུན་ཏུ་འཕེལ་བར་བྱིན་
གྱིས་རློབས། ། ཞེས་ཟབ་མོ་གཅོད་ཀྱི་རྟོགས་པ་སྐྱེ་བའི་གསོལ་འདེབས་འདི་བཞིན་དགོས་ཞེས་གུས་སློབ་རི་
ཁྲོད་པ་དཔལ་ལྡན་རྒྱ་མཚོ་ནས་བསྐུལ་ངོར། ༧ རོང་ཆེན་སྤྲུལ་མིང་བ་བློ་བཟང་འཕྲིན་ལས་ཀྱིས་སྦྱར་བའོ། །
༄༅། ། འཁོར་འདས་ཆོས་ཀུན་མི་དམིགས་སྟོང་བའི་ངང་། ། རང་རིག་ཡུམ་ཆེན་སྐུ་
ཡིས་སྲིད་གསུམ་ཁྱབ། ། བརྩེ་བའི་འོད་ཀྱིས་སྣང་སྲིད་ལྷ་འདྲེ་ཀུན། ། བཀུག་མཐར་
འཇིགས་རུང་ཁྲོས་མས་བསྐོར་བར་གྱུར། ཕཊ། ཕཊ། ཕཊཿ བདག་སོགས་འགྲོ་ཀུན་བྱང་
ཆུབ་མ་ཐོབ་བར། ། བླ་མ་དཀོན་མཆོག་གསུམ་ལ་སྐྱབས་སུ་མཆི། ། མཁའ་མཉམ་འགྲོ་
ཀུན་སྲིད་ལས་སྒྲོལ་བའི་ཕྱིར། ། ཐབས་ཤེས་ལམ་བཟང་ཉམས་སུ་བླང་བར་བགྱི། ། ཕཊཿ རང་
གི་སྤྱི་བོར་རྩ་བའི་བླ་མ་དང་། ། དབྱེར་མེད་རྗེ་བཙུན་རྡོ་རྗེ་རྣལ་འབྱོར་མ། ། དམར་མོ་གྲི་
ཐོག་ཁ་ཊཱཾ་མཆན་ཁུང་བསྟེན། ། གཅེར་མོ་སྐྲ་སྐྲོལ་གཡས་བརྐྱངས་སྟབས་ཀྱིས་བཞུགས། །
ཕཊཿ བླ་མ་ཡི་དམ་མཁའ་འགྲོའི་ཚོགས་རྣམས་ལ། ། གུས་པས་ཕྱག་འཚལ་མཆོད་འབུལ་
སྡིག་པ་བཤགས། ། དགེ་ལ་ཡི་རང་སྲིད་མཐར་ཆོས་འཁོར་བསྐོར། ། དགེ་ཚོགས་སྲིད་
ཞིའི་མཐའ་ལས་གྲོལ་ཕྱིར་བསྔོ། ། ཕཊཿ དྲིན་ཅན་རྩ་བརྒྱུད་བླ་མའི་ཚོགས་རྣམས་དང་། །
དབྱེར་མེད་ཡེ་ཤེས་མཁའ་འགྲོར་གསོལ་འདེབས་ན། ། ཕྱི་ནང་གསང་བའི་བདུད་བཞིའི་
དཔུང་བཅོམ་སྟེ། ། གཅོད་ཡུལ་མཐའ་རུ་ཕྱིན་པར་བྱིན་གྱིས་རློབས། ། ཕཊཿ བླ་མའི་
སྐུ་ལས་བདུད་རྩིའི་རྒྱུན་བབས་པས། ། སྡིག་སྒྲིབ་ཀུན་བྱང་རང་ལུས་ཤེལ་ལྟར་དག ། རྣམ་
ཤེས་འོད་ཀྱི་ཐིག་ལེ་དཀར་དམར་མདངས། ། དབུ་མའི་ནང་བརྒྱུད་བླ་མའི་ཐུགས་ཀར་
འཕོས། ། ཕཊཿ སླར་ཡང་རང་སེམས་མཁའ་འགྲོའི་རྣམ་པར་ཐོན། ། བེམ་རོའི་ཐོད་པ་
བྲེགས་ཏེ་སྒྱེད་པུར་བཀལ། ། ལུས་ཀྱི་དྭངས་མ་སྦྱངས་རྟོགས་སྦར་བྱས་པས། ། བདུད་རྩིའི་རྒྱ་
མཚོ་ཟད་མི་ཤེས་པར་གྱུར། ། ཨོཾ་ཨཱཿཧཱུཾ། ལན་གསུམ། ཕཊཿ བླ་མ་མཆོག་གསུམ་མཁའ་འགྲོ་
ཆོས་སྲུང་ཚོགས། ། སྲི་ཞུ་ཡོན་ཏན་ལན་ཆགས་སྙིང་རྗེའི་མགྲོན། ། ཀུན་ལ་བདུད་རྩིའི་རྒྱ་
421

གནས་བཅུའི་ཕྱག་མཆོད་དང་གཅོད་ཀྱི་སྐོར་སོགས།
མཚོས་ཚིམ་པར་བསྟབ། ། ཐུགས་རྒྱུད་མཉེས་ཤིང་ཚིམ་ནས་གྲོལ་གྱུར་ཅིག ། ཕཊ། ཕཊཿ
རྩིག་མ་ཤ་རུས་ནང་ཁྲོལ་རི་ལྟར་སྤུངས། ། ཁྲག་ཞག་ཆུ་སེར་བཏུང་བ་མཚོ་ལྟར་བསྐྱིལ། །
རང་སེམས་མཁའ་འགྲོས་ཕྱོགས་བཅུར་འབོད་རྒྱང་སྒྲོག ། སྣང་སྲིད་ལྷ་འདྲེ་མ་ལུས་འདིར་
འདུས་ཤིག ། ཕཊ། ཕཊཿ གཅེས་པའི་ལུས་འདི་མཁའ་མཉམ་སེམས་ཅན་དང་། ། དྲིན་
ཅན་བླ་མ་ཆོས་མཛད་མཐའ་དག་གི ། སྐུ་ཡི་གླུད་དུ་སྙིང་ནས་འབུལ་བགྱིད་ན། ། ད་ལྟ་
ཁྱེར་ཞིག་རོལ་ཅིག་དགྱེས་པར་མཛོད། ། ཕཊཿ སྒྱུ་མའི་ལུས་འདི་སྔོན་ཆད་གཅེས་པར་
བསྐྱངས། ། ད་ནི་ཞེན་མེད་ཆགས་མེད་གཟན་དུ་བསྐྱུར། ། ཁྱེད་ཅག་འཇིགས་པའི་ཆོ་འཕྲུལ་
སྟོན་ལ་ཤོག ། ཏིལ་འབྲུ་ཙམ་གྱི་ལྷག་མ་མེད་པར་གྱིས། ། ཕཊ། ཕཊཿ པགས་པ་གཏུབ་སྟེ་
ཅི་འདོད་དངོས་པོར་བསྒྱུར། ། རང་རང་ཡིད་མཐུན་མཁོ་དགུའི་རྫས་ཀྱིས་ཚིམ། ། གནོད་
བྱེད་ཀུན་ཀྱང་ཤ་ཁྲག་བདུད་རྩིས་ངོམས། ། ལན་ཆགས་བྱང་ཞིང་ཕན་པའི་སེམས་ལྡན་
གྱུར། ། ཕཊཿ མཁའ་མཉམ་འགྲོ་བའི་སྡིག་སྒྲིབ་སྡུག་བསྔལ་ཀུན། ། ད་ལྟ་ཉིད་དུ་བདག་
ལ་སྨིན་གྱུར་ཅིང་། ། བདག་གི་དུས་གསུམ་དགེ་ཚོགས་འབྲས་བུར་བཅས། ། ཕངས་
མེད་བཏང་བས་འགྲོ་ཀུན་བདེ་ལྡན་ཤོག ། ཕཊཿ སྦྱིན་པའི་འཁོར་གསུམ་ལ་སོགས་ཆོས་
རྣམས་ཀུན། ། མིང་བརྡས་བཞག་པ་ཙམ་གྱི་སྣང་བ་ལས། ། དོན་དམ་གདོད་ནས་གྲུབ་པའི་
རང་བཞིན་ནི། ། རྡུལ་ཙམ་མ་མཆིས་མཐའ་བྲལ་ཆེན་པོའི་ཀློང་། ། ཕཊཿ དེ་ལྟར་ཚོགས་
གཉིས་བསགས་པའི་དགེ་བ་ཡང་། ། གནོད་བྱེད་གཙོར་གྱུར་མཁའ་མཉམ་འགྲོ་བ་ཀུན། །
ཕྲ་རགས་སྲིད་པའི་མཚོ་ལས་སྒྲོལ་བའི་ཕྱིར། ། བླ་མེད་རྫོགས་བྱང་ཐོབ་པའི་རྒྱུ་རུ་བསྔོ། །
ཞེས་པ་འདི་ནི། དད་ལྡན་སྒྲོལ་མ་འཚོ་ནས་བསྐུལ་ངོར། ༧ རོང་ཆེན་སྤྲུལ་མིང་བས་སྦྱར་བ་ཛ་ཡནྟུ།
422